b"\n_START_ARTICLE_\nFundaci\xc3\xb3 Clerch i Nicolau\n_START_SECTION_\nDescripci\xc3\xb3\n_START_PARAGRAPH_\nEdifici situat a prop de la Pla\xc3\xa7a Ernest Vila, molt a prop del centre hist\xc3\xb2ric. \xc3\xa9s un edifici que es troba entre mitgeres, ordenat horitzontalment per motllura, fris i cornisa, en planta baixa i el pis, amb s\xc3\xb2col. Verticalment presenta un cos central m\xc3\xa9s avan\xc3\xa7at, ordenat per dos ordres, ecl\xc3\xa8ctics, l'inferior de pilastres adossades imitant l'encoixinat r\xc3\xbastic i en el primer pis imitant l'encoixinat geom\xc3\xa8tric. Totes les obertures, portes a la planta i finestrals en el primer pis estan emmarcades per arcs de mig punt, de radi m\xc3\xa9s gran en el cos central, amb emmarcament de dovelles i motllures laterals. Culmina l'immoble un fris amb tr\xc3\xadglifs i m\xc3\xa8topes que suporta la cornisa, que s'avan\xc3\xa7a en el cos central. A sobre i a nivell de la terrassa, hi ha un front\xc3\xb3 trilobulat amb obertura central i decoracions escult\xc3\xb2riques i esgrafiats.\n_START_SECTION_\nHist\xc3\xb2ria\n_START_PARAGRAPH_\nEdifici que albergava una comunitat de l'esgl\xc3\xa9sia anglicana. L'any 1932 fou comprat gr\xc3\xa0cies a un llegat de Joan Clerch i Nicolau (llegat de 1912) i destinat a Escola d'Arts i Oficis. Posteriorment fou tancat i reobert, entre 1974 i 1979, per albergar el Centre de  Formaci\xc3\xb3 Professional Narc\xc3\xads Monturiol.(ubicat actualment en un edifici de nova planta),  l'Escola d'Arts i Oficis i l'Escola Oficial d'Idiomes.\n_START_SECTION_\nActualment\n_START_PARAGRAPH_\n\xc3\x89s\xc2\xa0una entitat sense \xc3\xa0nim\xc2\xa0de lucre que\xc2\xa0t\xc3\xa9\xc2\xa0com a\xc2\xa0objectiu\xc2\xa0principal \xc2\xa0promoure i mantenir l'establiment cultural que volia el seu fundador Joan\xc2\xa0Clerch\xc2\xa0i Nicolau._NEWLINE_La cultura, les arts, el coneixement i la formaci\xc3\xb3 cont\xc3\xadnua\xc2\xa0s\xc3\xb3n\xc2\xa0els eixos que mouen la Fundaci\xc3\xb3."